b'\n_START_ARTICLE_\nLepi jani\xc4\x8dar\n_START_SECTION_\nVsebina\n_START_PARAGRAPH_\nSredi vihre 15. stoletja, ko svet trepeta pred Turkom, se dru\xc5\xbeini grofa Ladislava Blagaja na gradu v Vinici na Kranjskem bli\xc5\xbea nepreklicna nesre\xc4\x8da. Salda Frauensteiner, biv\xc5\xa1a grofova ljubimka, uka\xc5\xbee ciganom, da ugrabijo grofovo h\xc4\x8di, prelepo konteso Alijano, da bi se tako ma\xc5\xa1\xc4\x8devala za svojo nesre\xc4\x8dno ljubezen. Cigani deklico preoble\xc4\x8dejo in prevzgojijo v de\xc4\x8dka Omarja, ter ga po mnogih potovanjih prodajo Turkom. Tako se mladi Omar pri le 13. letih pridru\xc5\xbei vojski Osmana pa\xc5\xa1e kot jani\xc4\x8dar. Edino upanje v tem neizprosnem svetu mu predstavlja ljubka Fatima, Osmanova druga \xc5\xbeena, s katero se mo\xc4\x8dno spoprijatelji, a Fatima zaradi kuge kmalu umre. Ravno takrat pa se tur\xc5\xa1ka vojska po mnogih letih ponovno odpravi na Kranjsko, kjer za\xc4\x8dno oblegat Ljubljano. Ali se bo Alijana \xc5\xa1e pravo\xc4\x8dasno zavedla svojih korenin, medtem ko sovra\xc5\xbenik pusto\xc5\xa1i po njeni de\xc5\xbeeli, ali jo \xc4\x8daka nesre\xc4\x8dna usoda premnogih mladih jani\xc4\x8darjev, spreobrnjenih v sovra\xc5\xbenike in uni\xc4\x8devalce svoje domovine? Zgodba se bli\xc5\xbea presenetljivemu zaklju\xc4\x8dku, ki bralca nikakor ne bo pustil ravnodu\xc5\xa1nega.\n_START_SECTION_\nZbirka\n_START_PARAGRAPH_\nDelo je prvotno, leta 1954, iz\xc5\xa1lo v zbirki Sinjega galeba. Leta 1955 je delo iz\xc5\xa1lo \xc5\xa1e v Bosni in Hercegovini in sicer v zbirki Biblioteka Mladi dani. V letih 1965, 1967, 1971 in 1978 je knjiga iz\xc5\xa1la v zbirki Moja knji\xc5\xbenica (letn. 1, razr. 6, knj. 4 = 6, 4), medtem ko je leta 1977 iz\xc5\xa1la v zbirki Zlata knjiga 77, leta 1979 pa v zbirki Zlata knjiga 79. Prav tako je iz\xc5\xa1la v zbirki Zlata knjiga leta 1984. Leta 1989 je roman iz\xc5\xa1el na \xc4\x8ce\xc5\xa1kem v zbirki Karavana. Leta 1996 je roman iz\xc5\xa1el v dveh zbirkah, v zbirki Lastovka\xc2\xa0: najlep\xc5\xa1e zgodbe sveta in v zbirki Domen. Leta 2013 je knjiga iz\xc5\xa1la \xc5\xa1e v e-obliki in sicer v zbirki eKlasiki.\n_START_SECTION_\nOcene in nagrade\n_START_PARAGRAPH_\nDelo ni prejelo nobenih nagrad.\n_START_SECTION_\nPriredbe\n_START_PARAGRAPH_\nPo delu so nastale tudi tri radijske igre, katerih avtor je znan slovenski pisatelj Vinko M\xc3\xb6derndorfer. Prva igra je nastala leta 1998, z naslovom Lepi jani\xc4\x8dar: radijska nadaljevanka za otroke (COBISS). Leta 2001 pa sta nastali \xc5\xa1e dve radijski igri, ki sta bili prevedeni v franco\xc5\xa1\xc4\x8dino (Le beau janissaire) (COBISS) in v angle\xc5\xa1\xc4\x8dino (The handsome janissary: radio serial for children) (COBISS).'